Explicaţii privind modificarea temporară a felului şi / sau locului muncii pentru cazuri de forţă majoră

Conform art.48 Codul Muncii Republicat, angajatorul  poate modifica temporar locul şi felul muncii, fără consimţământul salariatului, şi în cazul unor situaţii de forţă majoră, cu titlu de sancţiune disciplinară sau ca măsură de protecţie a salariatului, în cazurile şi în condiţiile prevăzute de prezentul cod.

Trecerea temporară în altă muncă a fost definită ca modificarea unilaterală a contractului individual de muncă în temeiul căreia salariatul îndeplineşte, într-o perioadă determinată, o altă funcţie sau meserie decât cea prevăzută în contract şi care trebuie că corespundă – cu unele excepţii stabilite de lege – calificării sale profesionale.

Trecerea dintr-o funcţie de conducere în alta inferioară, de execuţie spre exemplu, prin act unilateral al angajatorului este nelegală deoarece se încalcă principiul stabilităţii în muncă, schimbându-se radical în defavoarea angajatului, atât felul muncii cât şi salariul. 
În cazul forţei majore, prevederile art. 48 Codul Muncii Republicat nu se extind şi asupra salariului.
Prin cazuri de forţă majoră nu se înţelege şi cele de caz fortuit.

Forţa majoră este o împrejurare de origine externă, cu caracter extraordinar, absolut imprevizibilă şi inevitabilă. Aceasta poate fi un fenomen natural sau un eveniment social. Spre exemplu, calamităţile naturale, cum ar fi cumtremurele, inundaţiile , seceta etc.
Cazul fortuit este o împrejurare internă care îşi are originea în câmpul de activitate a debitorului sau o împrejurare de origine externă care nu are caracter extraordinar şi poate fi prevăzută şi evitată cu diligenţa şi grija de care este în stare omul cel mai capabil.

